Szent Imre Római Katolikus

Általános Iskola

és Óvoda

Szent Anna tagóvodája

OM: 200298

HÁZIREND

Készítette:

……………………………………

Balogh-Bubenkó Éva

tagóvoda vezető

Miskolc, 2022. Január 17.

**Tartalomjegyzék**

[**I. Bevezető**](http://bobitaovoda17.hu/hazirend.html#I)  
[1. A házirend célja](http://bobitaovoda17.hu/hazirend.html#I.1)  
[2. Az óvoda adatai](http://bobitaovoda17.hu/hazirend.html#I.2)   
[3. Az óvoda feladatai](http://bobitaovoda17.hu/hazirend.html#I.3)   
  
[**II. Az óvoda működésével kapcsolatos szabályok**](http://bobitaovoda17.hu/hazirend.html#II)   
[1. Nyitva tartás](http://bobitaovoda17.hu/hazirend.html#II.1)   
[2. Zárva tartás](http://bobitaovoda17.hu/hazirend.html#II.2)  
[3. Az óvodai felvétel, átvétel rendje – az óvodába járás feltétele](http://bobitaovoda17.hu/hazirend.html#II.3)   
[4. A gyerekek ruházata az óvodában](http://bobitaovoda17.hu/hazirend.html#II.4)   
[5. Étkezéssel kapcsolatos tudnivalók](http://bobitaovoda17.hu/hazirend.html#II.5)  
[6. A gyerekekkel kapcsolatos egészségügyi szabályok](http://bobitaovoda17.hu/hazirend.html#II.6)   
[7. A gyermek távolmaradása és annak igazolása](http://bobitaovoda17.hu/hazirend.html#II.7)  
[8. A gyermekek óvodába érkezése, távozásának rendje](http://bobitaovoda17.hu/hazirend.html#II.8)   
[9. Az óvodába hozható tárgyak és egyéb szabályok](http://bobitaovoda17.hu/hazirend.html#II.9)   
[10. Egyéb, az intézmény biztonságát garantáló szabályok](http://bobitaovoda17.hu/hazirend.html#II.10)   
[11. Az óvoda helyiségeinek használati rendje](http://bobitaovoda17.hu/hazirend.html#II.11)   
[**III. Gyermekekkel, szülőkkel kapcsolatos jogok és kötelezettségek**](http://bobitaovoda17.hu/hazirend.html#III)   
[1. A gyermekek joga](http://bobitaovoda17.hu/hazirend.html#III.1)   
[2. Az óvodába járási kötelezettség](http://bobitaovoda17.hu/hazirend.html#III.2)   
[3. Szülői jogok és kötelességek](http://bobitaovoda17.hu/hazirend.html#III.4)  
  
[**IV. A család és az óvoda közös nevelési elveinek kialakítása**](http://bobitaovoda17.hu/hazirend.html#IV)  
[1. Nevelőmunka az óvodában – a pedagógiai program alapján](http://bobitaovoda17.hu/hazirend.html#IV.1)   
[2. Kapcsolattartás, együttműködés lehetőségei a nevelőkkel](http://bobitaovoda17.hu/hazirend.html#IV.2)   
[3. Együttműködésre – információszerzésre alkalmas fórumok](http://bobitaovoda17.hu/hazirend.html#IV.3)   
[4. A gyermek fejlődéséről az információszerzés lehetőségei](http://bobitaovoda17.hu/hazirend.html#IV.4)  
  
[**V. Legitimációs záradék**](http://bobitaovoda17.hu/hazirend.html#V)

**I. Bevezető**

Ez a házirend a Szent Anna Tagóvodát igénybe vevő gyermekekre és szüleikre, valamint az általuk megbízott személyekre, az óvoda valamennyi alkalmazottjára vonatkozik az intézménybe való belépéstől, annak jogszerű elhagyásáig terjedő időben. A házirendet a nevelési programban meghatározott óvodai és azon kívüli programok ideje alatt is be kell tartani.

**1. A házirend célja:**

A gyermekek, szülők jogainak és kötelességeinek gyakorlásával, a gyermek óvodai életrendjével kapcsolatos rendelkezések megállapítása és az intézmény zavartalan működésének biztosítása. A házirend személyi hatálya: Az óvodát igénybe vevő gyermekekre, szüleikre, az általuk megbízott személyekre, az óvoda valamennyi alkalmazottjára, valamint az óvodában dolgozó segítőkre (pszichológus, logopédus, egyéb speciális segítőkre) vonatkozik.

**2. Az óvoda adatai**

Neve: Szent Imre Római Katolikus Általános Iskola és Óvoda

Szent Anna tagóvodája

Az intézmény vezetője: dr. Kovácsné Nikházy Eleonóra

Tagóvoda-vezető: Balogh-Bubenkó Éva

Székhelye: 3532 Miskolc, Fadrusz János u. 3-8.

Telephelye: 3534 Miskolc, Könyves Kálmán út 2

Alapító neve: Egri Főegyházmegye

Fenntartója: Főegyházmegyei Hatóság

3300 Eger, Széchenyi u. 1.

Elérhetőség: 06-30/4991232

e-mail cím: szentannaovodamiskolc@gmail.com

**3. Az óvoda feladata:**

* Óvodai nevelés, iskolai életmódra felkészítés
* Együttműködés más közoktatási intézményekkel
* Óvodai intézményi étkeztetés
* Sajátos nevelési igényű ( SNI-s) gyermekek integrált nevelése

**II. Az óvoda működésével kapcsolatos szabályok:**

**1. Nyitva tartás:**

* Az óvodánk nyitvatartási ideje hétfőtől péntekig 6:00 - 18:00 óráig tart.
* Az óvodában ügyeletet tartunk reggel 6:30-7:00-ig, ill. délután 17:00-17:30-ig.
* Az óvodapedagógusok lépcsőzetes munkarendben dolgoznak
* A gyerekek óvodában tartózkodásának maximális ideje (Kt.24.§ (4) alapján) napi 10 óra. Javasoljuk,hogy a gyermekek mentális, pszichés okok miatt, ennél több időt ne töltsenek az óvodában.
* A nyári időszakban összevont csoportokat működtetünk.

**2. Zárva tartás:**

* Nyári zárva tartás rendje:4 hetet zárva tartunk minden évben közegészségügyi okokból (meszelés, fertőtlenítés, karbantartás, nagytakarítás) melyet az intézmény vezetője a fenntartóval egyeztetve készít el.
* A szünettel kapcsolatos tudnivalókról, a pontos zárási időről a szülőket, február15-ig értesítjük.
* A nyári zárva tartás ideje alatt a szülők gondoskodnak a gyermekekről. Szülői igény alapján előzetesen felmérjük, hogy kik azok a gyerekek, akikről (súlyos betegség, családi probléma) nem tudnak a gondoskodni.
* Téli zárva tartás rendje: az óvodai eseménynaptárnak megfelelően, igazodva az iskolai szünethez
* Tavaszi zárva tartás rendje: igazodva az ünnephez.
* A nevelési nélküli munkanapok száma, ideje: (A 11/1994. (VI. 8.) MKM rendelet ) 5nap nevelés nélküli munkanapot biztosít továbbképzés céljából. Az óvodai nevelés nélküli munkanapokat 7 nappal előre jelezzük a szülőknek. Ennek tudomásul vételét a szülők aláírásukkal is igazolják.
* A nevelési év: szeptember 1-ől augusztus 31-ig tart.

**3. Az óvodai felvétel, átvétel rendje – az óvodába járás feltétele:**

* Az óvodai felvétel: jelentkezés alapján történik,a fenntartó által kijelölt időpontban
* Az óvoda 3 éves kortól az iskolába járáshoz szükséges fejlettség eléréséig nevelő intézmény. Az óvodai nevelés a teljes óvodai életet magában foglaló foglalkozások keretében folyik.
* Más óvodából történő átvétel üres férőhely esetén lehetséges.
* Az óvoda igénybe vehető: A 3. életév betöltésétől az iskolaérettség eléréséig, maximum nyolc éves korig. Szobatisztaság esetén. Amennyiben a gyerek egészséges

**4. A gyerekek ruházata az óvodában**

* A gyermekek ruházatát, lábbelijét kérjük jellel ellátni. Segíti a könnyebb tájékozódást mind a gyermeknek, mind az őt nevelő felnőtteknek.
* Minden gyermeknek szükséges az óvodában egy garnitúra tiszta váltóruha, (alsó nemű, zokni, szoknya vagy nadrág, póló) melyet a jellel ellátott, vállfára akasztható textil zsákban kérünk elhelyezni.
* Minden gyermek számára kötelező a váltócipő. A baleset szempontjából tilos a papucs!
* Tornafoglalkozásra külön tornaruhát és gumis tornacipőt szíveskedjenek biztosítani.
* Egészségügyi okokból fontos a gyermekek réteges öltöztetése. Fontos, hogy a legkisebbek ruházata is olyan legyen, mely elősegíti az önálló öltözködés megtanulását.
* Az óvodában fogat mosnak, papír zsebkendőt, étkezéseknél szalvétát használnak a gyerekek.

**5. Étkezéssel kapcsolatos tudnivalók**

* Az óvodában a gyermekek számára étkezési térítési díjak változtak 2015. szeptember 1-ével. A gyermekek védelméről és gyámügyi igazgatásról szóló 1997 évi XXXI. törvénynek az ingyenes bölcsődei és óvodai gyermek étkeztetés kiterjesztése érdekében a 2015. évi LXIII. törvénnyel történő módosítása 2015. szeptember 1-ei hatállyal kibővíti a bölcsődében és az óvodában ingyenesen étkező gyermekek körét A gyermekek közül kik jogosultak ingyenes étkeztetésre:
* a rendszeres gyermekvédelmi kedvezményben részesülő gyermekek,
* a tartósan beteg vagy fogyatékossággal elő gyermekek,
* azok az egészséges gyermekek, akiknek a családban nevelkedő testvére – függetlenül az életkorától – tartósan beteg vagy fogyatékos,
* akiknek a családjában három vagy több gyermeket nevelnek,
* akiknek a nevelésbe vételét rendelte el a gyámhatóság,
* akiknek családjában az egy főre jutó havi jövedelem nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett, azaz nettó összegének 130%-át
* .
* Amennyiben a törvényben meghatározott jogosultsági feltételeknek nem felel meg továbbra is étkezési térítési díjat kell fizetni.
* A gyermekek napi háromszori táplálkozásának megszervezése az óvoda feladata.
* A térítési díjak befizetése minden hónapban a faliújságon kifüggesztett értesítésben megjelölt időpontban lehetséges. A befizetés egy hónapra utólag, egy összegben történik. Az étkezési díj megállapítása a mindenkor érvényben lévő jogszabály alapján történik. Ha a szülő nem tudja befizetni adott időpontban a gyermek étkezési díját, lehetőség van pótbefizetésre a Szent Imre Római Katolikus Általános Iskola gazdasági irodájában a megadott időpontban
* A szülő kötelessége, hogy ezeken a napokon a gyermeke térítési díját - hiányzás esetén is - befizesse. Csak indokolt esetben tudjuk más időpontban elfogadni.
* Betegség vagy más hiányzás esetén az étkezés lemondható 8.30-ig személyesen, vagy telefonon 0630/ 4991232
* Amennyiben valamilyen ételallergiája van a gyermeknek, azt kérjük írásban bejelenteni és csatolni az orvosi szakvéleményt! Csak a központi konyha döntése alapján, az általuk összeállított étellel tudunk gondoskodni ilyen esetben a megfelelő étkeztetésről.
* Azok a gyermekek, akik ebéd után haza mennek, uzsonnájukat megkaphatják, egyéb esetben az óvodából ételt kivinni nem lehet.
* Ételt behozása csak a születésnapi, névnapi tortára, süteményre, valamint a rágónapi zöldség-gyümölcs behozatalra vonatkozik.
* Az óvoda területén a gyermekek egyéni etetése, nassoltatása otthonról hozott élelmiszerrel a többi gyerek előtt (csokoládé, Túró Rudi, cukorka, banán) nem etikus.
* Az óvodai étkeztetések időpontja: folyamatos reggeli: 8:30 – 9:00 – ig, ebéd: 12:00 – 13:00 óra között, Uzsonna: 15:00 – 15:30 között.
* A nagyon korán (6 – 7 óra) között érkező gyermekeket kérjük otthon megreggeliztetni, mert az óvodában fél 9 előtt ezt nem tudjuk garantálni.
* Kérjük, hogy a kulturált étkezés szokásait (kérek szépen, köszönöm) kívánják meg otthon is.

**6. A gyerekekkel kapcsolatos egészségügyi szabályok**

* Az óvodába csak egészséges gyermek járhat, betegségre gyanús gyermeket az óvodába nem vehetünk be.
* Gyógyszert a szülő a csoportos óvónőnek nem adhat át gyermeke gyógykezelésére, csak abban az esetben, ha a gyermek állandó gyógyszerszedést igényel - melyről orvosi igazolás szükséges - és erről tájékoztatni kell az óvodavezetőt.
* A napközben megbetegedett gyermeket el kell különíteni, le kell fektetni és az óvónő értesítése után a szülőnek haladéktalanul el kell vinnie az óvodából és csak orvosi igazolással jöhet újra a közösségbe.
* A minél gyorsabb elérhetőségük érdekében kérjük a csoportoa óvodapedagógusoknak megadni a lakcímüket. Annak megváltozását lakcímkártya alapján kérjük haladéktalanul bejelenteni, ill. telefonos elérhetőségüket, mind a munkahelyi, mind a mobil telefonszámokat.
* Ha a gyermek fertőző beteg, (rubeola, bárányhimlő, skarlát, májgyulladás, tetű) amint a szülő tudomására jut, kérjük azonnal jelezze, hogy a szükséges intézkedést megtehessük.
* Ha az óvónő bármely egészségügyi problémával orvoshoz irányítja a gyermeket, akkor **csak orvosi igazolással jöhet a gyermek ismét az óvodába.**
* Az orvos által az óvoda látogatásától eltiltott gyermek, gyógyulás után csak orvosi igazolással jöhet az óvodába!
* Az óvoda orvosa által megjelölt szakorvosi vizsgálatokra a szülő köteles elvinni a gyermekét. Ha gyógyszer-érzékeny a gyerek, kérjük írásban jelezni a csoportos óvónőnek.

**7. A gyermek távolmaradása és annak igazolása**

* A gyermek hiányzásának okát, várható időtartamát telefonon, vagy személyesen be kell jelenteni. Amennyiben a szülő 10 napnál hosszabb ideig ( pl. nyaralás, síelés,) nem kívánja az óvodát igénybe venni, az írásban kérjük bejelenteni.
* Indokolt esetben (pl.: tartós betegség) az óvodavezetőnek írt kérelemben kérheti a felvett gyermek óvodába járásának szüneteltetését.
* Betegség esetén a hiányzást orvosi véleménnyel kell igazolni.

**8. A gyermekek óvodába érkezése, távozásának rendje:**

* Az óvoda, óvónő csak azokért a gyermekekért felelős, akik az óvoda épületébe megérkeztek, akiket a szülő átadott az óvónőnek.
* Az a szülő, aki gyermekét nem kíséri be az óvodába, vagy gyermeke egyedül mehet haza, írásos nyilatkozatban kérheti ezt a csoportos óvónőtől! Ebben az esetben a felelősség a szülőt terheli az óvónőtől való elköszönéstől számítva.
* Írásban kell nyilatkozni, ha a gyermeket más személy viszi el az óvodából (nagyszülő, testvér, rokon, stb.), vagy megváltoznak a családi viszonyok és ezért új személyek megjelölésére kerül sor.(Válófélben lévő szülőknél a bírósági határozat bemutatásáig mindkét szülő jogosult a gyermek elvitelére.)
* Nevelő munkánkat, a gyermekek nyugalmát, biztonságát a **napirend** segíti. Kérjük a szülőket, hogy a gyermekek reggeli érkezése az óvodai tevékenységek zavarása nélkül történjék.
* **Szülői igény alapján ebéd előtt 11:30 - 12:00 óráig és ebéd után 12:45 és 13:00 óra között is haza lehet vinni a gyermekeket.** Kérjük, legyenek tekintettel a már pihenő gyermekek nyugalmára, és erre gyermekeiket is figyelmeztessék!
* A gyerekek délután folyamatosan távozhatnak a szüleikkel.
* A gyermek elhelyezéséről - **amennyiben a szülő nem jön gyermekéért** – az ügyeletes óvónő gondoskodik az óvoda nyitvatartási idejében. Amennyiben nem érkeznek meg a nyitvatartási időn belül a gyermekért, az ügyeletes az óvoda bejáratánál lévő hirdetőtáblán értesíti a hozzátartozókat a gyermek tartózkodási helyéről. Többszöri előfordulás esetén felvesszük a kapcsolatot a Gyermekjóléti Szolgálattal.

**9. Az óvodába hozható tárgyak és egyéb szabályok:**

* Az óvodában hagyott, ill. hozott tárgyakért nem vállaljuk a felelősséget (arany, ezüst tárgyak, játékok, kerékpár, szánkó, stb.), valamint az ékszerek (gyűrű, fülbevaló, nyaklánc, karlánc) által okozott balesetekért.
* A bevihető (a beszoktatást elősegítő tárgyakat, nagyobb értékű tárgyakat (mesekönyv, játék) be kell jelenteni a csoportos óvónőknek. A be nem jelentett tárgyakért felelősséget nem tudunk vállalni.
* Balesetveszélyes tárgyakat a gyermek nem hozhat magával, erről a szülő köteles gondoskodni (gyufa, bicska, csavarhúzó, kés, stb.) Amennyiben az előírt szabályozást nem tartják be, a bekövetkezett kárért az óvoda nem vállal felelősséget.
* Az óvoda területén belül (épület, udvar) **szeszes italt fogyasztani** (óvodai ünnepségek, rendezvények kivételével) **tilos!**
* **Az óvoda területén dohányozni tilos!**

**10. Egyéb, az intézmény biztonságát garantáló szabályok**

* Az óvodába látogató „idegenek” (pl.: óvoda iránt érdeklődők, munkások, egyéb hozzátartozók) kötelesek bejelentkezni és csak kíséret mellett közlekedhetnek az intézményben (dajka, óvónő, karbantartó)
* Reklám jellegű anyagok elhelyezéséhez engedélyt kell kérni a vezetőtől. A vezetői engedély megkérése után, csakis az óvoda tevékenységével, működésével kapcsolatos, illetve azzal összefüggő reklámok kerülhetnek ki az arra kijelölt helyre.
* Állatok bevitelének rendje: Az óvoda területére engedély nélkül semmilyen háziállat, vagy egyéb állat nem hozható be! Kérjük, a bejárati kapu elé se kössék ki kutyájukat.
* **A szándékosan okozott kárért** – a kiskorú gyermek által okozott kárért is - a szülő anyagi felelősséggel tartozik.
* Az óvodás gyermekért érkező szülő, vagy annak megbízottja az óvónőnél bejelentkezik, és a gyermek átvétele után már a szülő, vagy megbízottja felelős a gyermekért. Testvérrel való érkezés esetén mindennemű felelősség a szülőé, ill. megbízottjáé.
* Tűzriadó, Bombariadó esetén a követendő magatartás a Szervezeti és Működési Szabályzatban, található.
* A Házirend jogszabályként funkcionál. A benne foglaltak be nem tartása számon kérhető és jogkövetkezménye a Kt.74.§ (1) (2) bek. alapján az óvodai jogviszony megszüntetéséhez vezet, kivétel Kt.74.§ (3) alapján meghatározottak szerint.

**11. Az óvoda helyiségeinek használati rendje**

* Ügyeljenek az óvoda helyiségének (csoportszobák, konyha, WC, udvar) rendjére, tisztaságára. Szükség esetén csak a kijelölt mosdót használják.
* A csoportszobákban utcai cipővel nem szabad belépni, a fertőzésveszélyre való tekintettel.
* Nyílt napokon lehetőséget biztosítunk arra, hogy figyelemmel kísérhessék a gyermekek óvodai életét. Ezeken a napokon külön gondoskodunk a fertőtlenítésről.
* **Az udvaron a balesetveszély elkerülése és az áttekinthetőség érdekében, csak addig tartózkodjanak a szülők, testvérek, míg a gyermeküket átveszik és elköszönnek.**
* **A délutáni játékra kérjük, hogy a játszótereket vegyék igénybe.**

**III. Gyermekekkel, szülőkkel kapcsolatos jogok és   
 kötelezettségek.**

**1. A gyermekek joga:**

* hogy a nevelési intézményben biztonságban és egészséges környezetben neveljék, tanítsák, óvodai életrendjét (napirendjét) életkorának megfelelően alakítsák ki (játékidő, étkezések, levegőztetés, pihenőidő, testmozgás). Biztonsága érdekében az óvodában tartózkodása ideje alatt végig óvodapedagógus felügyelete alatt álljon.
* hogy emberi méltóságának és személyiségének tiszteletben tartása érdekében nem vethető alá embertelen, megalázó büntetésnek, testi fenyítésnek, zaklatásnak. Pl.: az étel erőltetése, a levegőztetés megvonása, stb. A gyermeket közvetlen vagy közvetett hátrányos megkülönböztetés nem érheti.
* hogy képességének, érdeklődésének megfelelő nevelésben és tanulásban részesüljön, az óvodai életrend figyelembevételével.
* hogy állapotának megfelelő megkülönböztetett ellátásban részesüljön.
* hogy nemzeti, illetve etnikai hovatartozásának megfelelő nevelésben és tanulásban részesüljön Vallási, világnézeti, nemzeti vagy etnikai önazonosságát tiszteletben kell tartani.
* hogy nevelése és tanítása az intézmény nevelési programja alapján történik, mely szerint az ismeretek közlését, átadását tárgyilagosan és többoldalúan kell megvalósítani. Biztosítani kell a foglalkozásokon való részvételét.
* hogy cselekvési magatartását, családi élethez, magánélethez való jogát az óvoda nem korlátozhatja, de a gyermek ezen jogának gyakorlása közben nem veszélyeztetheti saját, illetve társai, az óvoda alkalmazottainak egészségét, testi épségét. Nem akadályozhatja viselkedésével a többiek művelődéshez, fejlődéshez való jogát.
* hogy családja anyagi helyzetétől függően ingyenes vagy kedvezményes étkezésben részesülhet.
* hogy az intézmény eszközeit (játékok, foglalkozási, fejlesztő eszközök), berendezéseit (pl.: bútorok), felszereléseit ingyenesen, de rendeltetésszerűen használhatja, arra vigyáznia kell.
* hogy életkorának és fejlettségének megfelelően a napirendben és a házirendben megfogalmazottak szerint vegyen részt saját környezetének és az általa használt játékoknak, eszközöknek a rendben tartásában.
* hogy az SNI-s gyermek joga, hogy különleges gondozás keretében állapotának megfelelő pedagógiai, gyógypedagógiai, konduktív pedagógiai ellátásban részesüljön attól kezdődően, hogy igényjogosultságát megállapították.

**2. Az óvodába járási kötelezettség**

* A gyermek abban az évben, amelynek augusztus 31.napjáig a 3. életévét betölti,a nevelési év kezdő napjától legalább napi négy órában óvodai foglalkozáson köteles részt venni. ( Nemzeti köznevelésről szóló 2011.évi CXC törvény 8§ (2) bekezdés
* Az 5.életévét betöltött gyermek napi 4 órát köteles óvodában tölteni.
* A gyermek, ha eléri az iskolába lépéshez szükséges fejlettséget, tankötelessé válik, legkorábban abban a naptári évben, amelyben a 6., legkésőbb amelyben a 8. életévét betölti.
* Ha a gyermek a 7. életévét augusztus 31. után tölti be, a szülő kérésére és a nevelőtestület egyetértésével, további egy évet maradhat az óvodában a Nevelési Tanácsadó, illetve az Országos Szakértői és Rehabilitációs Bizottság javaslata alapján.

**3. Szülői jogok és kötelességek**

**A szülő joga:**

* a szabad óvodaválasztás (állami, egyházi, magán)
* hogy gyermeke magaviseletéről rendszeresen részletes és érdemi tájékoztatást, neveléséhez tanácsokat és segítséget kapjon – de nem a gyermekkel való foglalkozás ideje alatt, hanem egyeztetett időpontban, a gyermek nélkül.
* az írásbeli, javaslatételi jog,
* a nem kötelező foglalkozások igénybevételének joga,
* megismerje az intézmény Helyi óvodai nevelési programját, Szmsz-t,Házirendjét
* hogy kezdeményezze szülői szervezet (közösség), óvodaszék létrehozását s abban tevékenyen közreműködjön.
* hogy megválassza a szülői képviselőket, személyesen, vagy képviselője útján jogszabályban meghatározottak szerint – részt vegyen az érdekeit érintő döntések meghozatalában, a nevelési intézmény irányításában.

**A szülő kötelessége:**

* gondoskodni gyermeke testi, érzelmi, értelmi és erkölcsi fejlődéséhez szükséges feltételekről.
* biztosítani gyermeke zavartalan, rendszeres óvodába járását.
* hogy figyelemmel kísérje gyermeke fejlődését, és a tőle elvárható módon segítse a fejlődés folyamatát, valamint a gyermekközösségbe való beilleszkedését, a közösségi élet szabályainak elsajátítását.
* a rendszeres kapcsolattartás a gyermekével foglalkozó pedagógusokkal és részükre az együttnevelés érdekében a szükséges tájékoztatást megadása.
* tiszteletben tartani az óvoda dolgozóinak emberi méltóságát és jogait. A pedagógusok, valamint az ő munkáját segítő alkalmazottak a nevelőmunka, illetve a gyermekekkel összefüggő tevékenysége során büntetőjogi védelem szempontjából közfeladatot ellátó személynek számítanak.

**IV. A család és az óvoda közös nevelési elveinek   
 kialakítása.**

Az óvodánkba járó gyermekeket arra neveljük, hogy tanulják meg tisztelni a felnőtteket, szeressék és fogadják el társaik egyéniségét, másságát, segítsék a segítségre szorulókat, tudják kifejezni magukat, legyenek képesek alkalmazkodni is. Az esetleges konfliktusokat ne durvasággal, erőszakossággal, árulkodással oldják meg. Ezen törekvésünk sikerességének érdekében kérjük, hogy otthon is ezt erősítsék gyermekeikben, az óvodában személyes példamutatással ösztönözzék gyermeküket a pozitív minta kialakítására.

Óvodásainkat keresztény nevelési elvek alapján, a felnőttek és az egyház tiszteletére neveljük. Igyekszünk határozott, ugyanakkor megértő gyermekeket nevelni. Kérjük, hogy törekvésünk sikere érdekében otthon is ezeket az alapelveket erősítsék gyermekeikben. Óvodánk célja, hogy a különböző családokból érkező gyermekeket egyforma értékrend szerint nevelje, fejlessze képességeik szerint. Sok gyermek a katolikus óvodában szerzi első vallásos ismereteit. A játék, munka, tanulás, valamint a közösségformálás sajátos világszemlélettel történik. A keresztény nevelés alapja a Biblia. Az ember nyitott a Végtelenre, egyszeri és megismételhetetlen személy. Katolikus intézményünkben a vezető, a pedagógus, a dajka egy emberként vallja ugyanazokat a célokat. A hitre nevelés nemcsak szavakkal történik, hanem példamutató életünkkel, viselkedésünkkel.

**A beszoktatás folyamata**

Az első találkozás szinte minden gyermek esetében alapvetően meghatározza az óvodához fűződő további kapcsolatát. A gyermekek különböző érzelmekkel fogadják az óvodát. Már a beszoktatás alatt kezdjük alakítani a szokás rendszert, hogy a megszokott ritmus is segítse a gyermeket a biztonságérzet alakulásában.

Folyamatosan ismerkedik a szokásrendszerrel. Az egész óvodai nap folyamán gyakorolja a tapintatos, helyes viselkedési módokat. A derűs barátságos óvodai légkör hatására bátran megéli és kifejezi szociális érzelmeit, ezzel is segítve szociális kapcsolatait.

**1. Nevelőmunka az óvodában**

**Az óvodai élet, a gyermekek nevelésének fejlesztésének rendje:**

* Nevelőmunkánkat meghatározza Nevelési programunk, ami nyilvános. Részletes ismertetőt az új gyerekek számára az 1. összevont szülői értekezleten, valamint a csoportos szülőértekezleteken tartunk.
* A gyermekek értékelését az óvodapedagógusok végzik megfigyelések, egyéni mérések alapján. A szülők tájékoztatása elsősorban személyesen, fogadóórák keretében történik.
* A beiskolázással kapcsolatos óvodai feladatokat a csoportos szülői értekezleteken ismertetjük.
* Az óvoda feladata a gyermekek óvodai nevelésén túl, hogy támogassa a nevelési nehézségekkel küzdő családokat, a testi fogyatékkal élőket, a fejlődésben gátolt gyermekeket.
* A gyermekvédelmi feladatokat a gyermekvédelmi felelős koordinálja. Gyermekvédelmi feladatainkat év elején a gyermekvédelmi munkatervben határozzuk meg. Legfontosabb munkánk a prevenció, a megelőzés, illetve a veszélyeztetettség megakadályozásának elősegítése. Szükség szerint segítségért fordulunk a Gyermekjóléti Szolgálathoz, ill. Gyámügyi Csoporthoz.
* Munkánkat a Pedagógiai Szakszolgálat, valamint beszédjavító logopédus, fejlesztőpedagógus, pszichológus segíti, különösen az iskolába menő gyermekek esetében.
* A szülők által igényelt különfoglalkozásra (úszás, néptánc, hitoktatás, zeneovi, sakk, korcsolya, angol nyelv) szükség szerint lehetőséget biztosítunk. Ezek a programok önköltségesek, melynek igénybevételéről a szülők szabadon döntenek. A döntés előtt, vegyék figyelembe gyermekük életkorát, fejlettségét, terhelhetőségét.
* A külön tevékenységek pontos időpontját az óvoda munkatervében határozzuk meg.

**2. Kapcsolattartás, együttműködés lehetőségei a nevelőkkel**

Az óvodai és a családi nevelés összehangolása érdekében az óvodánkban SZÜLŐI KÖZÖSSÉG működik, amely a Szervezeti és Működési Szabályzata és az éves munkaterve alapján dolgozik. Minden csoportból két szülő képviseli a csoportját. Ez a választmány képviseli minden téren a szülők összességének véleményét, akik figyelemmel kísérik a gyermeki jogok érvényesülését, a pedagógiai munka eredményességét.

Annak érdekében, hogy a gyereket a nekik legmegfelelőbb módszer szerint neveljük, szükség van igazi, valós együttműködésre, nyitottságra és őszinteségre. Kérjük a szülőket, hogy hasznos észrevételeikkel segítsék a munkánkat és forduljanak a bizalommal a csoportos, ill. a vezető óvónőhöz, igénybe véve a fogadóórákat.

**3. Együttműködésre – információszerzésre alkalmas fórumok:**

* Szülői értekezletek évente 2 alkalommal,
* Nyílt napok, közös rendezvények,
* Fogadóórák előre egyeztetett időpontban,
* Az óvodapedagógussal való rövid, esetenkénti megbeszélések.

**4. A gyermek fejlődéséről az információszerzés lehetőségei:**

* A gyermekükkel kapcsolatos információt, tájékoztatást csak a gyermek saját óvónőjétől, vagy a vezető óvónőtől kaphatnak. Az óvoda technikai dolgozói segítői az nevelő-oktató munkának, de a családok, szülők felé a gyermekeket érintő eseményekről nem adhatnak információt (kérjük, ne is kérdezzék őket)
* Kérem a szülőket a folyamatos nevelő-oktató munka érdekében, hogy a gyermekükkel kapcsolatban felmerült gondjaikkal (reggel és esti találkozáskor) hosszabb beszélgetéssel ne zavarják az óvónőket.

**V. Legitimációs záradék**

A házirendet a nevelőtestület 100 %-ban elfogadta.  
A házirendben foglaltakkal a Szülők Közössége egyetértett.  
A házirend a fenntartó jóváhagyásával lép hatályba.  
A házirend érvényessége: visszavonásig.  
Felülvizsgálat módja: évente  
Az érvényben lévő házirend módosításának lehetséges indokai:

* jogszabályi változások
* a nevelőtestületi határozatok
* a szülői közösség javaslatai

A Házirend nyilvánosságra hozásának módja:  
1-1 példány a központi faliújságon,

A Házirend hatálya kiterjed az óvoda minden gyermekére ,az óvodával jogviszonyban álló alkalmazottakra, a szülőkre. Érvényes az intézmény egész területén és a szervezett külső helyszíni foglalkozásokon.

**Kedves Szülők!**

Bízunk abban, hogy senkinek nem okoz gondot házirendünk betartása. A házirenden kívül felmerült kérdésekkel forduljanak bizalommal a tagóvoda-vezetőhöz, az óvoda munkatársaihoz.

Az óvodai szülői szervezet az óvodai Házirendben meghatározott kérdések szabályozásához az egyetértését 2022. január 17. napján megadta

............................................ Szülői Szervezet Elnöke

A hatálybalépés napja a Házirend jóváhagyásának napja

Kelt: Miskolc, 2022. január 17.

.............................................

Tagóvoda vezető